DA Den Europæiske Unions Tidende CE 78/856

(2004/C 78 E/0909)

SKRIFTLIG FORESPØRGSEL P-3776/03

af Christopher Huhne (ELDR) til Kommissionen

(5. december 2003)

Om: US GAAP

Kan Kommissionen oplyse, om CESR er blevet anmodet om at fremkomme med et svar på, hvad det anser for at være »ækvivalente« normer for regnskabsføring i dets rådgivning vedrørende niveau 2-gennem-førelsesforanstaltninger til prospekt-direktivets (2003/71/EF (1)) artikel 20, stk. 3 og afsnit 4.2 i Kommissionens mandat af 7. februar 2003 (CESR 03-038)?

Kan Kommissionen, under indtryk af den bekymrende tendens til, at asiatiske selskaber skeler til asiatiske markeder frem for europæiske, fordi der hersker uklarhed om EU's politik, fremkomme med en tydelig erklæring om, at den agter at anerkende US GAAP som ækvivalent for udstedere uden for EU?

Svar afgivet på Kommissionens vegne af Frederik Bolkestein

(28. januar 2004)

I den første foreløbige bemyndigelse, som Kommissionen gav Det Europæiske Værdipapirtilsynsudvalg (CESR) den 18. marts 2002, anmodede den om rådgivning vedrørende det detaljerede indhold af prospekterne. Artikel 7 og gennemførelsesforanstaltningerne til denne artikel omhandler mindstekravene for de oplysninger, der skal indgå i prospekter udarbejdet i overensstemmelse med EU-kravene både af udstedere i EU som uden for EU. Dette råd kan også få indflydelse på eventuelle gennemførelsesforanstaltninger til artikel 20, stk. 3, i prospektdirektivet (2003/71/EF) (2). Disse gennemførelsesforanstaltninger bør behandle spørgsmålet om, hvilke finansielle oplysninger der bør kræves af udstedere fra tredjelande i overensstemmelse med den eksisterende EU-lovgivning, som allerede behandler dette spørgsmål i direktiv 2001/34/EF (3).

CESR foreslog i sit råd at indføre det generelle princip, at udstedere i tredjelande præsenterer deres finansielle oplysninger i prospekter udarbejdet i henhold til EU-lovgivningen ved anvendelse af nationale regnskabsstandarder, der er »ækvivalente« med kravene i Europa-Parlamentets og Rådets forordning (EF) nr. 1606/2002 (4) om anvendelse af internationale regnskabsstandarder.

For så vidt angår spørgsmålet om EU's anerkendelse af US-GAAP (5), er situationen følgende: CESR foreslog, at der anvendes en overgangsperiode for indførelsen af ovennævnte generelle ækvivalensprincip, hvor det vil være muligt for udstedere i tredjelande at anvende internationalt anerkendte regnskabsstandarder til præsentation af de finansielle oplysninger i deres prospekter. I sit udkast til gennemførelsesforanstaltningerne til prospektdirektivet (2003/71/EF) foreslår Kommissionen at følge CESR's råd om at anvende en overgangsperiode indtil 2007. Kommissionen vil, når tiden er inde, overveje, hvilke nærmere betingelser der bør fastsættes for anvendelsen af det generelle ækvivalensprincip.

(1) EUT L 345 af 31.12.2003, s. 64.

(2) Europa-Parlamentets og Rådets direktiv 2003/71/EF af 4. november 2003 om det prospekt, der skal offentliggøres, når værdipapirer udbydes til offentligheden eller optages til handel, og om ændring af direktiv 2001/34/EF (EØS-relevant tekst), EUT L 345 af 31.12.2003.

(3) Europa-Parlamentets og Rådets direktiv 2001/34/EF af 28. maj 2001 vedrørende betingelserne for værdipapirers optagelse til officiel notering på en fondsbørs samt oplysninger, der skal offentliggøres om disse værdipapirer, EFT L 184 af 6.7.2001.

(4) EFT L 243 af 11.9.2002.

(5) Generally Accepted Accounting Principles in USA.